Borgere i berørte områder kan hente sandsække, så de kan sikre sig mod oversvømmelse.

Der er fred og ro, men vandet i Limfjorden stiger lidt hele tiden. Sådan lyder det fra Anders Givskov Hansen fra Park & Vej i Vesthimmerlands Kommune, som nøje overvåger vandstandssituationen. Vandet i Limfjorden er steget stødt siden mandag eftermiddag, og det ventes, at vandet vil blive ved med at stige indtil onsdag middag. Lige nu er vandet 1,42 over normalen ved Løgstør, og ifølge prognosen fra DMI, så topper det onsdag middag med 1,74 meter over daglig vande. Det betyder, at byens højvandssikring på 1,90 kommer til at klare højvande, men forholdene kan hurtigt ændre sig, hvis vinden tager til eller skifter retning. - Der er kun 10 centimeter at give af, så vi holder øje hele tiden, siger driftsassistent Anders Givskov Hansen fra Park & Vej i Vesthimmerlands Kommune. Højvande flere steder Også i andre byer ved Limfjorden i Vesthimmerlands Kommune truer vandet. I både Rønbjerg og Hvalpsund ventes det også, at vandet når op til kajkanten. Park & Vej har sikret med både betonklodser og sandsække flere steder, og borgere i de berørte områder kan hente sandsække på Materielgården i Løgstør. Også i Rønbjerg og Hvalpsund kan man få udleveret sandsække. Mens vandet i Limfjorden tirsdag formiddag ikke volder problemer på havnen i Løgstør, så er der problemer med regnvand. Park & Vej skal i løbet af formiddagen pumpe vand væk fra et området på havnen. Højvande i Limfjorden ventes tirsdag at nå op på 1,60 meter over normalen. Ifølge prognosen sker det ved midnat.